Frode Sørensen (S), 2006-04-04:
Nu ved jeg ikke, om jeg skal sige tak til ministeren.
Jeg vil lige vente med det til afslutningen på debatten her.
Der var jo så mange tal af forskellig art om det, som jeg tror jeg nok hellere lige må studere, når vi får referatet fra mødet her.
Men det ser vi på.
Det tror jeg de fleste er enige om.
Men jeg vil også godt postulere, at det kan for langsom kørsel altså også gøre.
Og med det stigende antal campingvogne synes vi, at tiden er kommet til at overveje, om der ikke kunne være grund til at fremme en mere smidig og også sikker afvikling af trafikken med de mange campingvogne.
Derfor fremsætter vi Socialdemokrater nu et forslag om, at hastighedsgrænsen for biler med campingvogne kan sættes op til 100 km/t. på motorveje.
Og jeg vil gerne gøre opmærksom på, som også ministeren var inde på, at vi gør det på betingelse af, at der er noget, der er opfyldt.
Lige nu er grænsen, hvis vi også ser uden for motorvejene, for biler med campingvogne 70 km/t. på motortrafikveje og landeveje.
Den er 80 km/t. på motorveje.
Og det skal ikke skjules her, at vi har skævet til Tyskland, og vi mener sagtens, at de forhold, der gælder syd for grænsen, kan omplantes til danske forhold.
Vi noterer os, at antallet af trafikuheld med personskade, der involverer campingvogne, årligt ligger omkring de ti, og vi skønner, måske lidt modsat det, ministeren sagde, at selv om vi øger farten en lillebitte smule, vil det ikke indebære en større risiko, snarere tværtimod.
Det har også spillet en rolle for Socialdemokratiet, at det vil give et bedre flow på motorvejene og sandsynligvis også på landevejene, hvis vi øger farten med de 10 km/t. der.
Vi undgår de her hasarderede overhalinger, som efter min mening er noget af det farligste, vi har rundtomkring.
Men det får vi også lejlighed til at se på i udvalgsarbejdet.
Vi har som sagt før nogle betingelser til forslaget, som flugter præcist med de tyske krav, og derfor vil jeg da selvfølgelig også på et tidspunkt spørge ministeren, om ministeren virkelig mener, at den tyske lovgivning, for så vidt angår campingvogne, er så uansvarlig, som jeg næsten kunne høre ministeren var inde på: Bilen skal være udstyret med ABS-bremser, vi stiller krav om bestemte procentgrænser for, hvor tung campingvognens samlede vægt må være i forhold til bilens egenvægt, bil og campingvogn må i alt ikke veje over 3,5 t, campingvognens dæk skal være godkendt til en fart på 120 km/t., og de skal være under 6 år gamle.
Jeg vil godt sige her og nu med hensyn til al den ekspertise, som ministeren også var inde på i sit indlæg, at jeg bed mærke i, at det var svært for de folk, som politiet har ude, at se, om det var en gammel campingvogn eller en ny campingvogn, det drejer sig om.
Jeg har så meget tillid til politiet, der er på landevejene, at jeg tror, de kan se det med det ene øje lukket og det andet på klem.
Vi kan af de tyske erfaringer se, at det antagelig ikke vil give problemer med trafiksikkerheden, og vi kan i øvrigt tilføje, at den generelle hastighedsgrænse er 80 km/t. for biler med campingvogne i resten af Europa med nogle få variationer.
Så vi tror, at det her forslag vil medvirke til at give en bedre, hurtigere og mere smidig afvikling af trafikken, samtidig med at det vil give ikke blot vores tyske gæster, men også gæsterne fra de andre europæiske lande, vilkår, som ligner dem i hjemlandet.
Og det har intet at gøre med, at vi slækker på sikkerheden.
Men jeg håber så alligevel, at lovforslaget vil blive debatteret i den ånd, som det er fremsat i.